b'\n_START_ARTICLE_\nKahdeksannen sukupolven pelikonsolit\n_START_PARAGRAPH_\nPelikonsolien kahdeksas sukupolvi on jatkoa seitsem\xc3\xa4nnen sukupolven konsoleille. Kahdeksannen sukupolven konsoleista ensimm\xc3\xa4inen oli Wii U, joka julkaistiin vuoden 2012 nelj\xc3\xa4nnell\xc3\xa4 nelj\xc3\xa4nneksell\xc3\xa4. Sony julkisti oman PlayStation 4-konsolinsa 20. helmikuuta 2013 ja markkinoille se tuli 15. marraskuuta. Xbox 360:n seuraaja Xbox One, julkaistiin 21. toukokuuta 2013 ja sen myynti aloitettiin marraskuussa. Nintendo Switch jatkaa Wii Un kehityssuuntaa k\xc3\xa4dess\xc3\xa4 pidett\xc3\xa4v\xc3\xa4lle telakoitavalle laitteelle._NEWLINE_K\xc3\xa4sikonsoleilla sukupolvi alkoi helmikuussa 2011 Nintendo DS:n seuraajan, Nintendo 3DS:n julkaisun yhteydess\xc3\xa4. PlayStation Portablen seuraaja, PlayStation Vita, julkaistiin joulukuussa 2011 Japanissa ja L\xc3\xa4nsimaissa helmikuussa 2012.\n_START_SECTION_\nHistoria\n_START_PARAGRAPH_\nEnsimm\xc3\xa4isen kahdeksannen sukupolven konsolin julkaisi Nintendo, jonka Wii U julkaistiin marraskuussa 2012. Siin\xc3\xa4 on uutuutena kosketusn\xc3\xa4yt\xc3\xb6llinen Wii U GamePad, jonka avulla voi t\xc3\xa4ydent\xc3\xa4\xc3\xa4 p\xc3\xa4\xc3\xa4n\xc3\xa4yt\xc3\xb6n peli\xc3\xa4 tai toistaa peli\xc3\xa4 suoraan n\xc3\xa4yt\xc3\xb6lt\xc3\xa4. Se toimii itsen\xc3\xa4isen\xc3\xa4 ilman televisiota. Ohjaimessa on my\xc3\xb6s kiihtyvyydentunnistin liikeohjausta varten, gyroskooppi, kamera, kaksi analogista tattia sek\xc3\xa4 sis\xc3\xa4\xc3\xa4nrakennettu mikrofoni, ja se tukee NFC-yhteytt\xc3\xa4, jota voidaan k\xc3\xa4ytt\xc3\xa4\xc3\xa4 muun muassa langattomaan luottokortilla maksamiseen. Wii U:n valmistus lopetettiin tammikuussa 2017. Konsoli myi maailmanlaajuisesti 13,56 miljoonaa kappaletta, v\xc3\xa4hiten kaikista Nintendon pelikonsoleista._NEWLINE_Microsoftin uusi konsoli, Xbox One esiteltiin kes\xc3\xa4kuussa 2013. Xbox Onen mainostetiin olevan pelikonsolin sijaan kodin viihdekeskus, jossa on pelikoneen lis\xc3\xa4ksi PC-tietokone ja mahdollisuus katsella kaapelitelevisiota lis\xc3\xa4maksusta. Laitteeseen kuuluu kiinte\xc3\xa4n\xc3\xa4 edellisen Xboxin lis\xc3\xa4varusteena tunnettu Kinect -liikkeentunniskamera, johon on lis\xc3\xa4tty my\xc3\xb6s \xc3\xa4\xc3\xa4nentunnistus. Xbox Onen sanottiin vaativan toimiakseen nettiyhteyden v\xc3\xa4hint\xc3\xa4\xc3\xa4n 24 tunnin v\xc3\xa4lein, mink\xc3\xa4 lis\xc3\xa4ksi sen pelien j\xc3\xa4lleenmyynnille ja jakamiselle on asetettu rajoituksia. T\xc3\xa4m\xc3\xa4 aiheutti laajaa kritiikki\xc3\xa4 kuluttajien suunnalta, ennen kuin konsolia edes julkaistiin._NEWLINE_Sonyn PlayStation 4 esiteltiin vain hieman Xbox Onen j\xc3\xa4lkeen. Microsoftin saaman kritiikin johdosta Sony ilmoitti n\xc3\xa4ytt\xc3\xa4v\xc3\xa4sti, ettei se tule asettamaan pelien j\xc3\xa4lleenmyynnille tai jakelulle rajoituksia. PlayStation 4 ei my\xc3\xb6sk\xc3\xa4\xc3\xa4n vaadi jatkuvaa nettiyhteytt\xc3\xa4. PlayStation 4:n pelaaja voi jakaa pelikokemuksiaan sosiaalisessa mediassa pelin aikana erityisell\xc3\xa4 n\xc3\xa4pp\xc3\xa4imell\xc3\xa4, joka sis\xc3\xa4ltyy konsolin peliohjaimeen. Verkkopelaaminen on muuttunut maksulliseksi. Sony julkaisi lokakuussa 2016 PlayStation VR -virtuaalitodellisuuslasit, jotka ovat yhteensopivat PlayStation 4:n kanssa. Ne vaativat PlayStation-kameran toimiakseen._NEWLINE_Sek\xc3\xa4 Xbox One ett\xc3\xa4 PlayStation 4 k\xc3\xa4ytt\xc3\xa4v\xc3\xa4t AMD:n Jaguar-suoritinta, joka perustuu AMD APU -suoritinmallistoon ja k\xc3\xa4ytt\xc3\xa4\xc3\xa4 PC-tietokoneissa k\xc3\xa4ytetty\xc3\xa4 x86-64-k\xc3\xa4skykantaa. Xbox One on yhteensopiva edellisen konsolin kanssa, kun taas Playstation 4 ei ole yhteensopiva edellisen konsolin kanssa._NEWLINE_Nintendon kehitt\xc3\xa4m\xc3\xa4 Nintendo Switch paljastettiin trailerilla lokakuussa 2016. Siin\xc3\xa4 on uutuutena irrotettavat joy-con-ohjaimet, joita voi k\xc3\xa4ytt\xc3\xa4\xc3\xa4 sek\xc3\xa4 kannettavana taulutietokoneen kaltaisena ett\xc3\xa4 telakoituna kotikonsolina, joka kytket\xc3\xa4\xc3\xa4n televisioon. Ohjaimissa on liiketunnistimet ja HD Rumble -tuki. Laitteella voi my\xc3\xb6s pelata verkossa toisiaan vastaan kasvokkain. Switch julkaistiin maailmanlaajuisesti 3. maaliskuuta 2017. Se ei ole teknisesti tehokkaampi kuin kilpailijansa ja ydinominaisuus onkin kuljetettavuus._NEWLINE_Sony julkaistu vuonna 2016 PlayStation 4 Pro -mallin p\xc3\xa4ivityksen\xc3\xa4, jossa suorituskyky\xc3\xa4 on nostettu. Malli k\xc3\xa4ytt\xc3\xa4\xc3\xa4 samaa arkkitehtuuria kuin aiempi malli. Pelien odotetaan toimivan yhteensopivasti uudella mallilla ilman muutoksia, ja osalle peleist\xc3\xa4 julkaistaan p\xc3\xa4ivitys lis\xc3\xa4tyn suorituskyvyn k\xc3\xa4ytt\xc3\xa4miseksi._NEWLINE_Microsoft esitteli kes\xc3\xa4kussa 2017 E3 2017 -tapahtumassa Xbox One X -p\xc3\xa4ivitysmallin kilpailijaksi PlayStation 4 Pro -mallille.'